Tlačová správa

Spišská Nová Ves, 16.6.2022

**Na Spiši pomáhajú s predpôrodnou prípravou a starostlivosťou o bábätká babice**

V okolí Spišskej Novej Vsi funguje projekt s názvom Misia 1000. V rámci neho pomáha mamičkám z marginalizovaných komunít počas tehotenstva aj po pôrode jedenásť špecializovaných asistentiek osvety zdravia, takzvaných babíc.

Iniciátorom projektu je Asociácia pre kultúru, vzdelávanie a komunikáciu (ACEC), ktorá chce takýmto spôsobom poukázať na kľúčových prvých tisíc dní od počatia dieťaťa.

*„Prostredníctvom babíc, špecializovaných asistentiek osvety zdravia, budujeme komunitné kapacity v oblasti starostlivosti o tehotné ženy počas pobytu v pôrodnici a po ich prepustení. Vytvárame tak komunikačné mosty a rozvíjame vzájomné vzťahy medzi komunitami,"* ozrejmila riaditeľka Asociácie Magdaléna Rothová. „*Na Slovensku sú predpôrodná príprava, potrebná popôrodná starostlivosť, či aktivity na rozvoj rodičovských zručností pre rodičov, ktorí nemajú dostatok finančných prostriedkov, takmer nedostupné,“* dodala.

Babice pôsobia vo viacerých obciach na Spiši. Realizujú aktivity s dievčatami, tehotnými ženami a matkami v domácnosti priamo v osadách, ale aj v nemocničnom prostredí. V rámci aktivít spolupracujú so samosprávou, komunitnými centrami, pomáhajúcimi profesiami, aj s poskytovateľmi zdravotnej starostlivosti.

Babice v rámci projektu pracujú v nemocnici Svet zdravia v Spišskej Novej Vsi na gynekologicko-pôrodníckom a pediatrickom oddelení.

*„Veľmi vítame, že rozprávajú rómsky, a tak u týchto mamiek a detí vytvárajú pocit bezpečia. Napríklad, ak detičky na pediatrickom oddelení nemajú sprevádzajúcu osobu, vidia nezriedka v týchto babiciach svojho záchrancu, lebo rozprávajú ich jazykom. Na pôrodnici zase pomáhajú edukovať mamky v rámci laktačného poradenstva,“* ocenila prítomnosť babíc v nemocnici riaditeľka Renáta Šuláková. *„Práve prvých tisíc dní od počatia je pre život dieťatka veľmi dôležitých. Dáva základ imunitnému systému, metabolizmu a rozvoju mozgu. A práve naše významné kolegyne, síce pomáhajú primárne mamičkám z chudobných komunít, ale verím, že ich pomoc bude žiadaná v izbách všetkých mamičiek v našej pôrodnici. Sú to šíriteľky osvety, ktoré búrajú bariéry medzi personálom a pacientom,“* dodala.

Asociácia pred troma rokmi spustila pilotný projekt Misia 1000 prostredníctvom dobrovoľníčok aj vďaka podpore Nadácie Penta. S finančnou podporou z nórsky grantov a štátneho rozpočtu sa teraz podarilo jedenásť babíc zamestnať.

Jednou z babíc je aj Marta Polláková zo Spišskej Novej Vsi, ktorá 20 rokov pôsobila ako učiteľka v materskej škôlke. Pozíciu babice berie ako svoju misiu a jej cieľom je hlavne pomôcť mamičkám. *„Cítim sa v tejto práci veľmi dobre, napĺňa ma to, hoci práca s ľuďmi je náročná, a ak pracujete v osade, je to o to náročnejšie. O to viac ma však teší, keď vidím, že matky so mnou chcú spolupracovať a že sa detičky tešia, keď prídem,"* skonštatovala.

*„Ponúkame im pomoc pri vývoji dieťatka v brušku, staráme sa o nich pred pôrodom a aj po pôrode. Učíme ich prebaľovať, kúpať či masírovať dieťatko a staráme sa aj o čo najlepší zdravotný stav mamičky,“* objasnila babica Anežka Mirgová.

Pri príležitosti predstavenia aktivít projektu Misia 1000 sa v Spišskej Novej Vsi stretlo takmer päťdesiat účastníkov, ktorých prilákala téma ranej starostlivosti a efektívne prístupy ku starostlivosti v ranom detstve v podmienkach marginalizovaných komunít na Slovensku. Súčasťou podujatia bolo aj predstavenie plánovanej kampane First Years First Priority.

*---*

*Projekt Misia 1000 získal grant v sume 199 000€. Podporené Nórskom prostredníctvom Nórskych grantov. Spolufinancované zo štátneho rozpočtu Slovenskej republiky v sume 29 997€. Cieľom projektu je mobilizovať sociálny kapitál a vytvárať kapacity v domácej a komunitnej starostlivosti o tehotné ženy a deti z marginalizovaného prostredia.*